Colocviul „Amor Antiquitatis: 100 de ani de la nașterea profesorului I. Fischer”, organizat de Catedra de Filologie Clasică a Facultății de Limbi și Literaturi Străine a UB și găzduit de Casa Universitarilor


Vineri, 31 mai 2024, Catedra de Filologie Clasică a Facultății de Limbi și Literaturi Străine a Universității din București și Societatea de Studii Clasice organizează Colocviul „Amor Antiquitatis: 100 de ani de la nașterea profesorului I. Fischer”.
Evenimentul se va desfășura începând cu ora 09:00, în regim hibrid, atât la sediul Casei Universitarilor (Strada Dionisie Lupu, nr. 46, Sector 1), cât și online, prin Google Meet, prin accesarea acestui link. 


În deschiderea colocviului, vor evoca figura savantului omagiat prof. univ. dr. habil. Ioana Costa și prof. univ. dr. habil. Liviu Franga, cadre didactice la Catedra de Filologie clasică a FLLS a UB. 

„Este cu neputință să ne imaginăm destinul filologiei clasice românești în absența figurii aristocratice, luminoase, exemplare a profesorului I. Fischer. Ne vom bucura să-l celebrăm împreună în cadrul unui colocviu dedicat centenarului nașterii domniei sale. Vă invităm să fiți alături de noi (…) pentru a asculta comunicările colegilor noștri dornici de a ne împărtăși din roadele cercetărilor lor, în amintirea celui care a fost Piscator noster, magister dilectissimus”, au transmis organizatorii.


Programul integral al evenimentului științific poate fi consultat aici. De asemenea, persoanele interesate pot accesa rezumatele lucrărilor participante, aici. 
     
 Regretatul prof. univ. dr. Iancu Fischer, cadru didactic la Facultatea de Litere a UB, a fost un reputat specialist în filologie clasică. A fost discipolul lui Alexandru Graur și unul dintre asistenții săi. A editat, printre altele, operele lui Anton Pann și Grigore Alexandrescu. 
În cei 55 de ani de activitate științifică și didactică la UB, profesorul Fischer a ținut cursuri de latină, greacă și micenologie. Pe lângă lucrările științifice care l-au impus ca latinist de marcă, îndeosebi, ca filolog clasic, în general, și ca editor de texte ale unor clasici romani, specialistul s-a distins și prin luările de poziție în diversele foruri educaționale față de studiul limbii latine în învățământul preuniversitar.
Mai multe informații despre figura marcantă a profesorului Fischer pot fi consultate aici.
